**Predkladacia správa**

Ministerstvo vnútra Slovenskej republiky predkladá návrh zákona, ktorým sa mení a dopĺňa zákon č. 314/2001 Z. z. o ochrane pred požiarmi v znení neskorších predpisov a ktorým sa menia a dopĺňajú niektoré zákony (ďalej len „návrh zákona“) na základe Plánu legislatívnych úloh vlády Slovenskej republiky na rok 2022.

Návrh zákona bol vypracovaný v súlade s projektom financovaným z prostriedkov Európskej únie s názvom „Zvýšenie odborných a intervenčných kapacít na regionálnej a lokálnej úrovni“. Jedným z míľnikov projektu je spracovanie a schválenie „Stratégie rozvoja spolupráce Hasičského a záchranného zboru a Dobrovoľnej požiarnej ochrany Slovenskej republiky do roku 2030“. Stratégia má za cieľ vyjasnenie kompetencií v oblasti odbornej prípravy a vzdelávania, preventívno-výchovnej činnosti, legislatívy a poskytovania dotácií pre Dobrovoľnú požiarnu ochranu Slovenskej republiky a dobrovoľné hasičské zbory obcí. Predkladaný návrh zákona je v súlade akčným plánom uvedenej stratégie.

Na základe skúseností, vyhodnotenia a analýzy zaraďovania dobrovoľných hasičských zborov obcí do celoplošného rozmiestnenia síl a prostriedkov, poskytovania dotácii z kapitoly Ministerstva vnútra Slovenskej republiky a vykonávania kontrolnej činnosti na úseku ochrany pred požiarmi, vyplynula nutnosť zmeny názvu dobrovoľného hasičského zboru obce a taktiež prechodu kompetencií pri zaraďovaní dobrovoľných hasičských zborov obcí do celoplošného rozmiestnenia síl a prostriedkov z Dobrovoľnej požiarnej ochrany Slovenskej republiky na Hasičský a záchranný zbor.

Návrhom zákona sa mení systém prerozdelenia dotácií z kapitoly Ministerstva vnútra Slovenskej republiky, kde agenda poskytovania dotácii bude presunutá z Dobrovoľnej požiarnej ochrany Slovenskej republiky na Hasičský a záchranný zbor.

V rámci medzirezortného pripomienkového konania bolo k návrhu zákona uplatnených 20 pripomienok, z toho tri zásadné, ktoré si uplatnilo Ministerstvo hospodárstva SR a Únia miest Slovenska, s ktorými boli rozpory odstránené a jedna hromadná pripomienka občianskeho združenia.

Účinnosť návrhu zákona sa vzhľadom na potrebnú legisvakanciu navrhuje 1. septembra 2023.

Návrh zákona nemá byť predmetom vnútrokomunitárneho pripomienkového konania.